Lige fra tölt, pas og til almindeligt skridt, trav og galop. De islandske heste har hele fem gangarter at byde på, og i løbet de seneste dage er de blevet vist frem i Nordjylland. For første gang nogensinde er de danske mesterskaber i sport for islandske heste nemlig blevet afholdt i Nordjylland, og det hele er foregået på Tvisturs baneanlæg i Svenstrup. - Vi er meget glade, og alle rytterne virker også rigtig glade, siger Charlotte Vestergaard, der er en del af arrangørholdet. Mesterskaberne begyndte i torsdags, og når søndagen er slut, er der fundet mestre i 27 forskellige discipliner. For arrangørerne bag er det nogle meget store dage. - Det her er det største, der sker i år. På grund af coronaen er VM blevet aflyst, og det skulle have været afholdt i Herning i august, siger Charlotte Vestergaard. Det er rideklubberne Tvistur i Svenstrup og Saga Svendborg, der sammen arrangerer DM for islandske heste. Betyder ekstra meget i år Sidste år blev de danske mesterskaber i sport for islandske heste aflyst på grund af coronarestriktionerne, så derfor betyder det særligt meget, at juniorerne, ungrytterne og seniorerne nu kan få lov til at vise, hvad de kan. - Hele arrangørteamet er så glade og så lettede. Det er gået så godt, og der har været en super opbakning, siger Charlotte Vestergaard, der håber, at det ikke bliver sidste gang, DM vil finde sted i Nordjylland: - Vi vil gøre, hvad vi kan og lægge billet ind, så det kan ske igen, siger Charlotte Vestergaard.
Sidste år blev det danske mesterskab i sport for islandske heste aflyst på grund af corona. Men i år er det blevet til virkelighed, og for første gang er det blevet afholdt i Nordjylland.